Nariadenie Rady (EHS) č. 3030/93
z 12. októbra 1993
o spoločných pravidlách pre dovozy určitých textilných výrobkov z tretích krajín
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä jej článok 113,
so zreteľom na návrh Komisie,
keďže spoločenstvo prijalo rozšírenie dojednania týkajúceho sa medzinárodného obchodu s textilom za podmienok stanovených v Protokole o rozšírení dojednania a v záveroch prijatých Výborom GATT pre textil 9. decembra 1992 a pripojených k tomuto protokolu;
keďže spoločenstvo rokovalo o rozšírení existujúcich dohôd o obchode s textilnými výrobkami s množstvom dodávateľských krajín po dobu troch rokov;
keďže dané dohody určujú množstevné limity spoločenstva na roky 1993, 1994 a 1995;
keďže spoločenstvo rokovalo o nových dvojstranných dohodách a ostatných dojednaniach s množstvom dodávateľských krajín;
keďže spoločenstvo rokovalo o dohodách vo forme protokolov o obchode s textilnými výrobkami pripojených k Európskeho dohode a/alebo k predbežným dohodám s množstvom dodávateľských krajín;
keďže je nevyhnutné zabezpečiť, aby sa účel každej z týchto dohôd, protokolov a ostatných dojednaní neobišiel výkyvmi v obchode; keďže je preto nevyhnutné určiť spôsob, akým sa overuje pôvod daných výrobkov a metódy, ktorými sa dosiahne primeraná administratívna spolupráca;
keďže dodržiavanie množstevných limitov pre vývozy určené podľa dohôd a protokolov sa zabezpečuje systémom dvojnásobnej kontroly; keďže efektívnosť týchto opatrení závisí na tom, že spoločenstvo určí súbor množstevných limitov, ktoré sa majú uplatňovať na dovozy všetkých výrobkov z dodávateľských krajín, ktorých vývozy sú predmetom množstevných limitov;
keďže výrobky uvedené do voľnej zóny alebo dovezené podľa dojednaní upravujúcich colné sklady, dočasný dovoz alebo aktívny zušľachťovací styk (podmienečný systém) nemajú byť predmetom takýchto množstevných limitov spoločenstva;
keďže dohody uzatvorené spoločenstvom s určitými tretími krajinami obsahujú zvláštne ustanovenia pre dovozy folklórnych (ľudových) a ručne tkaných výrobkov do spoločenstva, a je preto nevyhnutné stanoviť primerané postupy na vykonanie ich ustanovení;
keďže je potrebné určiť zvláštne pravidlá pre výrobky reimportované podľa dojednaní pre hospodársky pasívny zušľachťovací styk a pre správu príslušných množstevných limitov spoločenstva;
keďže aby sa zabezpečilo, že sa neprekročia množstevné limity spoločenstva, je nevyhnutné ustanoviť špeciálny postup správy, ktorým príslušné orgány členských štátov nevydajú dovozné povolenia pred tým, než obdržia potvrdenie Komisie o tom, že ešte stále sú určité množstvá dostupné pri daných množstevných limitoch;
keďže je taktiež nevyhnutné zaviesť efektívne a rýchle postupy zmeny množstevných limitov spoločenstva a ich rozdelenia tak, aby sa bral do úvahy vývoj obchodných tokov, potreby dodatočných dovozov a záväzky spoločenstva podľa dohôd uzavretých s dodávateľskými krajinami;
keďže v prípade výrobkov nepodliehajúcich množstevným limitom umožňujú dohody konzultačný postup, ktorým je možné v prípade, že objem dovozov danej kategórie výrobkov do spoločenstva prekročí určitú hranicu, dosiahnuť dohodu o zavedení množstevných limitov s dodávateľskou krajinou; keďže dodávateľské krajiny sa taktiež zaväzujú pozastaviť alebo obmedziť svoje vývozy od dátumu žiadosti o takéto konzultácie na úroveň určenú spoločenstvom; keďže ak sa v stanovenej lehote nedosiahne dohoda s dodávateľskou krajinou, môže spoločenstvo zaviesť množstevné limity na konkrétnej ročnej alebo viacročnej úrovni;
keďže za určitých výnimočných okolností môže byť primeranejšie uplatňovať takéto množstevné limity na regionálnej úrovni, a nie na úrovni spoločenstva, a preto je nevyhnutné stanoviť efektívne postupy rozhodovania o vhodných opatreniach, ktoré neprimerane nenarúšajú fungovanie vnútorného trhu;
keďže dohody, protokoly alebo dojednania s určitými krajinami predpokladajú možnosť, že spoločenstvo podriadi dovozy textilu a odevov systému dohľadu, a preto je nevyhnutné stanoviť administratívne postupy zavedenia a vykonávania takýchto opatrení dohľadu;
keďže následkom zavŕšenia tvorby vnútorného trhu textilných a odevných výrobkov k 1. januáru 1993 už nie sú množstevné limity spoločenstva rozčlenené na podiely členských štátov; keďže dohody s tretími krajinami stanovujú konzultácie v prípade akýchkoľvek problémov, ktoré môžu vzniknúť v dôsledku regionálnej koncentrácie priamych dovozov do spoločenstva, a je nevyhnutné stanoviť efektívny postup na vykonávanie týchto ustanovení;
keďže dohody, protokoly a ostatné dojednania s určitými tretími krajinami stanovujú systém spolupráce medzi spoločenstvom a dodávateľskými krajinami s cieľom zamedzenia obchádzania (pravidiel) prostredníctvom prekládky, presmerovania alebo inak; keďže je stanovený konzultačný postup, podľa ktorého je možné dosiahnuť s danou dodávateľskou krajinou dohodu o ekvivalentnej úprave relevantného množstevného limitu, ak sa ukáže, že dohoda sa obišla; keďže dodávateľské krajiny taktiež súhlasili s prijatím nevyhnutných opatrení na zabezpečenie rýchleho uplatnenia akýchkoľvek úprav; keďže pri absencii dohody s dodávateľskou krajinou v rámci stanovenej lehoty môže spoločenstvo tam, kde sú podané jasné dôkazy o obídení dohody, uplatniť ekvivalentné úpravy;
keďže, aby sa medzi iným dodržali lehoty stanovené v dohodách, je nevyhnutné určiť rýchly a efektívny postup zavedenia takýchto množstevných limitov a uzavretia takýchto dohôd s dodávateľskými krajinami;
keďže ustanovenia tohto nariadenia musia byť uplatňované v súlade s medzinárodnými záväzkami spoločenstva, najmä s tými, ktoré vyplývajú z vyššie uvedených dohôd s dodávateľskými krajinami;
PRIJALA TOTO NARIADENIE:
Článok 1
Pôsobnosť
1. Toto nariadenie sa vzťahuje na dovozy textilných výrobkov uvedených v prílohe 1 s pôvodom v tretích krajinách, s ktorými má spoločenstvo uzatvorené dvojstranné dohody, protokoly alebo iné dojednania tak, ako sú uvedené v prílohe II.
2. Pre účely odseku 1 sa textilné výrobky spadajúce pod Oddiel XI kombinovanej nomenklatúry klasifikujú do kategórií uvedených v prílohe I.
3. Klasifikácia výrobkov uvedených v prílohe I sa zakladá na kombinovanej nomenklatúre (KN), bez dopadu na článok 2 ods. 6 Postupy uplatňovania tohto odseku sú stanovené v prílohe III.
4. V závislosti na tomto nariadení nepodlieha dovoz textilných výrobkov uvedených v odseku 1 do spoločenstva množstevným obmedzeniam alebo opatreniam s rovnakým účinkom.
5. Pôvod výrobkov uvedených v odseku 1 sa určí v súlade s platnými pravidlami spoločenstva.
6. Dôkazové postupu a overovanie pôvodu výrobkov uvedených v odseku 1 sú stanovené v prílohách III a IV a v príslušných platných právnych predpisoch spoločenstva.
Článok 2
Množstevné limity
1. Dovoz do spoločenstva podlieha u textilných výrobkov uvedených v prílohe V s pôvodom v jednej z dodávateľských krajín uvedených v tejto prílohe a zaslaných medzi 1. januárom 1993 a 31. decembrom 1995 ročným množstevným limitom stanoveným v tejto prílohe.
2. Uvoľnenie dovozov podliehajúcich množstevným limitom uvedeným v prílohe V do voľného obehu spoločenstva je predmetom predloženia dovozného oprávnenia vydaného orgánmi členských štátov v súlade s článkom 12.
3. Povolené dovozy budú evidované oproti množstevným limitom stanoveným na rok, v ktorom sú výrobky zaslané do dotknutej dodávateľskej krajiny. Pre účely tohto nariadenia sa zásielka výrobkov považuje za uskutočnenú k tomu dátumu, ku ktorému boli výrobky naložené na dopravný prostriedok vývozu.
4. Dovozy výrobkov nepodliehajúcich množstevným limitom pred 1. januárom 1993, ktoré boli prepravované do spoločenstva pred týmto dátumom, nepodliehajú množstevným limitom uvedeným v tomto článku za predpokladu, že boli platne zaslané z dodávateľskej krajiny, z ktorej pochádzajú, pred 1. januárom 1993.
5. Uvoľnenie do voľného obehu tých výrobkov, ktorých dovoz podliehal množstevným limitom pred 1.januárom 1993 a ktoré boli zasielané pred týmto dátumom, je aj naďalej od tohto dátumu predmetom predloženia tých istých dovozných dokladov a tých istých dovozných podmienok, ako pred 1.januárom 1993.
6. Vymedzenie množstevných limitov stanovených v prílohe V a kategórií výrobkov, na ktoré sa vzťahujú, sa upraví v súlade s postupom stanoveným v článku 17 tam, kde je to nutné na zabezpečenie toho, že akákoľvek následná zmena/doplnok ku kombinovanej nomenklatúre (KN) alebo akékoľvek rozhodnutie meniace alebo dopĺňajúce klasifikáciu takýchto výrobkov nepovedie k zníženiu množstevných limitov.
7. Aby sa zabezpečilo, že množstvá, na ktoré je vydávané dovozné oprávnenie, nepresiahnu v žiadnom momente celkové množstevné limity spoločenstva pre každú danú kategóriu textilu a každú dotknutú tretiu krajinu, vydajú príslušné orgány dovozné oprávnenia iba po potvrdení Komisie, že ešte sú voľné množstvá z celkových množstevných limitov spoločenstva pre tie kategórie textilných výrobkov a pre dotknuté tretie krajiny, na ktoré dovozca alebo dovozcovia predložili žiadosti u uvedených orgánov.
Článok 3
Folklórne (ľudové) a ručne tkané výrobky
1. Množstevné limity uvedené v prílohe V sa nevzťahujú na domácku výrobu a ľudové výrobky uvedené v prílohách VI a VIa, ktoré sú pri dovoze sprevádzané osvedčením vydaným príslušnými orgánmi krajiny pôvodu v súlade s ustanoveniami príloh VI a VIa, a ktoré spĺňajú ostatné tam stanovené podmienky
2. Uvoľnenie textilných výrobkov uvedených v odseku 1 do voľného obehu spoločenstva sa udelí iba na tie výrobky, ktoré sú pokryté dovoznými dokladmi vydanými príslušnými orgánmi členských štátov za predpokladu, že podobné strojovo zhotovené výrobky podliehajú množstevným limitom.
Uvedený dovozný doklad sa vydá automaticky do piatich pracovných dní od dátumu, kedy dovozca predložení osvedčenie uvedené v odseku 1 a vydané príslušnými orgánmi dodávateľskej krajiny.
Dovozný doklad je platný šesť mesiacov a uvádza dôvody výnimky tak, ako sú dané v osvedčení uvedenom v odseku 1.
3. Odseky 1 a 2 sa nevzťahujú na Brazíliu, Hong Kong, Macao a Vietnam.
4. Ak vývozy výrobkov uvedených v odseku 1 dosiahnu 15 % akéhokoľvek množstevného limitu spoločenstva stanoveného v prílohe V, Čína sa zdrží vydávania ďalších osvedčení.
Článok 4
Dočasné dovozy
1. Množstevné limity uvedené v prílohe V sa nevzťahujú na výrobky uvedené do voľnej zóny alebo dovezené podľa dojednaní upravujúcich colné sklady, dočasný dovoz alebo aktívny zušľachťovací styk (podmienečný systém) [1].
Ak sú výrobky uvedené v predchádzajúcom odseku následne uvoľnené do voľného obehu, či už v stave nezmenenom alebo po opracovaní či spracovaní, článok 2 ods. 2 platí a výrobky takto uvoľnené sa evidujú oproti množstevným limitom určeným na rok, pre ktorý bola vydaná vývozná licencia.
2. Ak orgány v členských štátoch zistia, že dovozy textilných výrobkov boli evidované oproti množstevnému limitu stanovenému v prílohe V, a že tieto výrobky boli následne reexportované mimo colného územia spoločenstva, informujú Komisiu do štyroch týždňov o dotknutých množstvách, ktoré budú opätovne pridané ku množstevným limitom stanoveným v prílohe V a použité v súlade s ustanoveniami článku 12.
Článok 5
Pasívny zušľachťovací styk
V závislosti na podmienkach stanovených v prílohe VIII, reimporty textilných výrobkov do spoločenstva po spracovaní v krajinách uvedených v tejto prílohe nepodliehajú množstevným limitom uvedeným v prílohe V za predpokladu, že sú realizované v súlade s nariadeniami o hospodárskom pasívnom zušľachťovacom styku platnými v spoločenstve.
Článok 6
Ceny
1. V súlade s príslušnými ustanoveniami dvojstranných dohôd s dotknutými dodávateľskými krajinami tam, kde dovozy textilných výrobkov uvedených v prílohe I do spoločenstva sú realizované za neobvykle nízke ceny, môže Komisia, konajúc z vlastnej iniciatívy alebo na žiadosť členského štátu, požiadať o konzultácie s orgánmi danej dodávateľskej krajiny v súlade s ustanoveniami článku 16.
2. Opatrenia určené na nápravu tejto situácie sa prijmú v súlade s postupom stanoveným v článku 17, pričom sa riadne berú do úvahy pojmy a podmienky obsiahnuté v príslušných dvojstranných dohodách.
Článok 7
Ustanovenia o pružnosti
Za predpokladu, že upovedomia Komisiu vopred, môžu dodávateľské krajiny realizovať prevody medzi množstevnými limitmi uvedenými v prílohe V v rozsahu a podľa podmienok stanovených v prílohe VIII.
Článok 8
Dodatočné dovozy
Bez ohľadu na prílohu V, tam kde sú za konkrétnych okolností požadované dodatočné dovozy, môže Komisia počas daného roku kvóty otvoriť dodatočné príležitosti na dovoz. Tieto dodatočné príležitosti na dovozy sa neberú do úvahy pre účely uplatňovania článku 7.
V prípade núdze zaháji Komisia konzultácie vo výbore založenom v článku 17 do piatich pracovných dní po obdržaní žiadosti členského štátu a prijme rozhodnutie do pätnástich pracovných dní počítaných od toho istého dátumu.
Opatrenia stanovené v tomto článku sa prijmú v súlade s postupom stanoveným v článku 17.
Článok 9
Regionálna koncentrácia
1. V prípade náhlej a škodlivej zmeny v tradičných obchodných tokoch pri výrobkoch z dodávateľskej krajiny podliehajúcich množstevným limitom alebo dohľadu, ktorá má za následok regionálnu koncentráciu alebo priame dovozy do spoločenstva, spoločenstvo sa bude snažiť nájsť riešenie týchto problémov v súlade s postupmi stanovenými v článku 17 a v zhode so zásadami vnútorného trhu.
2. Konzultácie s dotknutou dodávateľskou krajinou sa vedú v súlade s postupmi stanovenými v článku 16. Opatrenia nevyhnutné na nápravu situácie popísanej v odseku 1 sa prijmú v súlade s postupmi stanovenými v článku 17.
Článok 10
Ochranné opatrenia
1. Ak by dovozy do spoločenstva u tých výrobkov, ktoré spadajú pod akúkoľvek danú kategóriu a nepodliehajú množstevným limitom stanoveným v prílohe X s pôvodom v jednej z krajín uvedených v prílohe IX, presiahli vo vzťahu k celkovým dovozom predchádzajúceho kalendárneho roka do spoločenstva u výrobkov tej istej kategórie percentá uvedené v tabuľke prílohy IX, môžu sa takéto dovozy stať predmetom množstevných limitov podľa podmienok stanovených v tomto článku.
2. Odsek 1 neplatí tam, kde boli stanovené percentá dosiahnuté následkom poklesu celkových dovozov do spoločenstva, a nie následkom nárastu vývozov výrobkov s pôvodom v dotknutej dodávateľskej krajine.
3. Ak sa Komisia na základe vlastnej iniciatívy alebo na žiadosť členského štátu domnieva, že podmienky stanovené v odseku 1 sú splnené a že daná kategória výrobkov sa má stať predmetom množstevných limitov:
a) zaháji konzultácie s dotknutou dodávateľskou krajinou v súlade s postupom stanoveným v článku 16 s cieľom dosiahnuť dohodu alebo spoločný záver o vhodnej úrovni obmedzenia pre danú kategóriu výrobkov;
b) Komisia až do prijatia vzájomne uspokojivého riešenia ako všeobecné pravidlo požiada dotknutú dodávateľskú krajinu o obmedzenie vývozov dotknutej kategórie výrobkov do spoločenstva počas prechodného obdobia troch mesiacov od dátumu podania žiadosti o konzultácie. Takýto predbežný limit sa stanoví na úrovni 25 % dovozov počas predchádzajúceho roka, alebo 25 % úrovne vyplývajúcej z uplatnenia vzorca stanoveného v odseku 1, podľa toho ktorá úroveň je vyššia;
c) môže až do výsledku požadovaných konzultácií uplatňovať na dovozy danej kategórie výrobkov množstevné limity totožné s tými, ktoré sú od dodávateľskej krajiny požadované podľa bodu b). Tieto opatrenia nemajú dopad na konečné dojednania, ktoré prijme spoločenstvo, berúc do úvahy výsledky konzultácií.
Opatrenia prijaté podľa tohto odseku sú predmetom oznámenia Komisie uverejneného bezodkladne v Úradnom vestníku Európskych spoločenstiev.
Komisia postúpi naliehavé prípady výboru podľa článku 17 buď z vlastnej iniciatívy, alebo do piatich pracovných dní od obdržania žiadosti členského štátu alebo štátov s uvedením dôvodov naliehavosti, a prijme rozhodnutie do piatich pracovných od ukončenia rokovania výboru.
4. Konzultácie s dotknutou dodávateľskou krajinou, ktoré sú stanovené v odseku 3, môžu viesť k dojednaniu medzi touto krajinou a spoločenstvom o zavedení a úrovni množstevných limitov.
Takéto dojednania alebo spoločné závery majú stanovovať, že dohodnuté množstevné limity budú spravované v súlade so systémom dvojitej kontroly.
5. Ak by strany neboli schopné dosiahnuť uspokojivé riešenie do jedného mesiaca po otvorení konzultácií, a najneskôr do dvoch mesiacov po oznámení žiadosti o konzultácie, má spoločenstvo právo zaviesť konečné množstevné limity na ročnej úrovni nie nižšej, ako je úroveň vyplývajúca z uplatnenia vzorca stanoveného v odseku 1 alebo 106 % úrovne dovozu dosiahnutej počas kalendárneho roka predchádzajúceho roku, v ktorom dovozy prekročili úroveň vyplývajúcu z uplatnenia vzorca stanoveného v odseku 1 a viedli ku žiadosti o konzultácie, podľa toho, ktorá úroveň je vyššia.
6. Ročná úroveň množstevných limitov stanovených v súlade s článkami 3 až 5 nesmie byť nižšia ako úroveň dovozov do spoločenstva v roku 1985 v prípade Argentíny, Brazílie, Hong Kongu, Pakistanu, Peru, Srí Lanky a Uruguaja, resp. v roku 1986 v prípade Bangladéše, Indie, Indonézie, Malajzie, Macaa, Filipín, Singapúru, Južnej Kórey a Thajska, u výrobkov tej istej kategórie a s pôvodom v tej istej dodávateľskej krajine.
7. a) Ak by dovozy do spoločenstva u textilných výrobkov s pôvodom v Bulharsku, Českej republike, Maďarsku, Poľsku, Rumunsku alebo Slovenskej republike prebiehali v takých zvýšených množstvách, alebo za takých podmienok, že by spôsobovali vážne poškodenie alebo skutočnú hrozbu pre výrobu spoločenstva u rovnakých alebo priamo konkurenčných výrobkov, môžu sa (dovozy) stať predmetom množstevných limitov podľa podmienok stanovených v dodatočných protokoloch s týmito krajinami;
b) ustanovenia odsekov 3,4 a 5 taktiež v týchto prípadoch platia, s výnimkou, ak
- je predbežný limit uvedený v odseku 3 písm. b) stanovený na aspoň 25 % úrovne dovozov počas dvanásť mesačného obdobia končiaceho dvoma mesiacmi, alebo tam, kde nie sú údaje dostupné tri mesiace pred mesiacom podania žiadosti o konzultácie,
- úroveň uvedená v odseku 5 nie je nižšia ako 110 % dovozov za dvanásť mesačné obdobie končiace dvoma mesiacmi, alebo tam, kde nie sú údaje dostupné tri mesiace pred mesiacom podania žiadosti o konzultácie,
- bez ohľadu na odsek 5 sa spoločenstvo môže rozhodnúť obnoviť predbežný limit na ďalšie trojmesačné obdobie až do ďalších konzultácií s dodávateľskou krajinou.
8. Množstevné limity stanovené podľa odsekov 5 až 7 sa nevzťahujú na výrobky, ktoré už boli odoslané na prepravu do spoločenstva za predpokladu, že boli zaslané z dodávateľskej krajiny, z ktorej pochádzajú, na vývoz do spoločenstva pred dátumom oznámenia žiadosti o konzultácie.
9. Opatrenia stanovené v odsekoch 3, 5 a 7 a dojednania uvedené v odseku 4 sa vykonávajú v súlade s postupom stanoveným v článku 17.
Článok 11
Regionálne ochranné opatrenia
1. Článok 10 nebráni Komisii, za predpokladu splnenia podmienok, v uplatňovaní ochranných opatrení na jeden alebo viacero regiónov, a to v súlade so zásadami vnútorného trhu.
2. Takéto opatrenia sú výnimočné, dočasné, majú čo najmenej narúšať vnútorný trh, a majú byť prijaté iba po preskúmaní alternatívnych riešení.
3. Opatrenia stanovené v tomto článku sa prijmú v súlade s postupmi stanovenými v článku 17.
Článok 12
Osobitné pravidlá správy množstevných limitov spoločenstva
1. Pre účely uplatňovania článku 2 písm. 2 oznámia príslušné orgány členských štátov Komisii ešte pred vydaním dovozných oprávnení sumy v žiadostiach o dovozné oprávnenie doložené originálmi vývozných osvedčení, ktoré obdržali. Komisia obratom oznámi svoje potvrdenie, že žiadané sumy množstiev sú dostupné pre dovoz v chronologickom poriadku podľa toho, ako boli obdržané oznámenia členských štátov (na báze "kto prv príde, ten prv melie"). Avšak vo výnimočných prípadoch, kde je dôvod domnievať sa, že predpokladané žiadosti o dovozné oprávnenia môžu prekročiť množstevné limity, môže Komisia v súlade s postupom stanoveným v článku 17 obmedziť množstvo prideľované na báze "kto prv príde, ten prv melie" na 90 % daných množstevných limitov. V takýchto prípadoch, hneď ako sa dosiahne táto úroveň, sa o pridelení zvyšku rozhodne v súlade s postupom stanoveným v článku 17.
2. Žiadosti zahrnuté do oznámenia pre Komisiu sú platné, ak jasne určujú v každom prípade dodávateľskú tretiu krajinu, kategóriu dotknutých textilných výrobkov, množstvá na dovoz, číslo vývoznej licencie, rok kvóty a členský štát, v ktorom majú byť výrobky dané do voľného obehu.
3. Bežne sa oznámenia uvedené v predchádzajúcich odsekoch tohto článku zasielajú elektronicky v rámci integrovanej siete na tento účel vytvorenej, pokiaľ nie je z vážnych technických dôvodov nevyhnutné použiť dočasne iné komunikačné prostriedky.
4. Komisia pokiaľ je to možné, potvrdí orgánom plné množstvo uvedené v žiadostiach oznámených pre každú kategóriu výrobkov a každú dotknutú tretiu krajinu. Oznámenia predložené členskými štátmi, pre ktoré nemožno dať potvrdenie, pretože žiadané množstvá už nie sú dostupné v rámci množstevného limitu spoločenstva, sa uchovajú na Komisii v chronologickom poradí tak, ako boli obdržané, a potvrdia sa v takom istom poradí, akonáhle sa stanú tieto množstvá dostupnými, napríklad prostredníctvom uplatňovania pružnosti predpokladanej v článku 7. Okrem toho Komisia okamžite kontaktuje orgány dotknutej dodávateľskej krajiny v prípadoch, kedy oznámené žiadosti presahujú množstevný limit, aby dosiahla objasnenie a rýchle riešenie.
5. Príslušné orgány oznámia po svojom informovaní Komisii všetky množstvá, ktoré nie sú počas trvania platnosti dovozného oprávnenia využívané. Takéto nevyužité množstvá sa automaticky prevedú do zostávajúcich množstiev celkového množstevného limitu spoločenstva pre každú kategóriu výrobku a každú dotknutú tretiu krajinu.
6. Dovozné oprávnenia alebo rovnocenné doklady sa vydávajú v súlade v prílohou III.
7. Príslušné orgány členských štátov oznámia Komisii všetky zrušenia už vydaných dovozných oprávnení alebo rovnocenných dokladov v prípadoch, kde boli príslušné vývozné licencie stiahnuté alebo zrušené príslušnými orgánmi v dodávateľských krajinách. Avšak ako bola Komisia alebo príslušné orgány členských štátov informované príslušnými orgánmi dodávateľskej krajiny o stiahnutí alebo zrušení vývoznej licencie až potom, čo boli príslušné výrobky dovezené do spoločenstva, dané množstvá sa zaevidujú oproti množstevným limitom za rok, počas ktorého došlo k zaslaniu výrobkov.
8. Komisia môže v súlade s postupmi uvedenými v článku 17 prijať akékoľvek opatrenie na vykonanie tohto článku.
Článok 13
Dohľad
1. Tam, kde sa v súlade s príslušnými ustanoveniami dohody, protokolu, alebo iného dojednania medzi spoločenstvom a treťou krajinou, zavádza systém dohľadu a priori alebo a posteriori na kategóriu výrobkov uvedených v prílohe I, ktorá nepodlieha množstevným limitom uvedeným v prílohe V, postupy a formality týkajúce sa jednoduchej a dvojitej kontroly, hospodárskeho pasívneho zušľachťovacieho styku, klasifikácie a osvedčovania pôvodu sú tie, ktoré sú stanovené v prílohách III a IV.
2. Kategórie výrobkov a tretích krajín v súčasnosti podliehajúcich dohľadu v súlade s odsekom 1 s ú uvedené v tabuľkách prílohy III.
3. Rozhodnutie o uložení systému dohľadu na kategórie výrobkov alebo tretie krajiny neuvedené v tabuľkách prílohy III sa prijíma v súlade s príslušnými ustanoveniami týkajúcimi sa konzultácií obsiahnutých v dohode, protokole alebo inom dojednaní s danou treťou krajinou.
Takéto rozhodnutia o uložení systému dohľadu, ako aj akékoľvek iné dodatočné opatrenia potrebné na vykonávanie tohto systému, sa prijímajú v súlade s postupmi uvedenými v článku 17.
Článok 14
Štatistika
1. Pokiaľ ide o textilné výrobky v prílohe I, oznámia členské štáty Komisii raz mesačne, vždy do jedného mesiaca od konca každého mesiaca, celkové dovezené množstvá počas tohto mesiaca, s uvedením kódu kombinovanej nomenklatúry, jednotiek a tam, kde je to vhodné aj dodatočných jednotiek použitých v tomto kóde. Dovozy sa rozčlenia v súlade s platnými štatistickými pravidlami.
2. Aby bolo možné monitorovanie trhových trendov u výrobkov pokrytých týmto nariadením, členské štáty oznámia Komisii pre 31.marcom každého roka štatistické údaje vývozu. Štatistické údaju týkajúce sa výroby a spotreby každého výrobku sa predložia podľa dojednaní následne vymedzených podľa postupu stanoveného v článku 17.
3. Ak si to povaha výrobkov alebo konkrétne okolnosti vyžadujú, môže Komisia na žiadosť členského štátu alebo z vlastnej iniciatívy zmeniť lehoty oznámenia vyššie uvedených informácií podľa postupu stanoveného v článku 17.
4. Členské štáty oznámia Komisii za podmienok určených v súlade s postupom stanoveným v článku 17 všetky ostatné podrobnosti považované podľa tohto postupu za nevyhnutné na zabezpečenie dodržiavania záväzkov dohodnutých medzi spoločenstvom a dodávateľskými krajinami.
5. V naliehavých prípadoch uvedených v poslednom pododseku článku 10 ods. 3 dotknutý členský štát alebo štáty zašle nevyhnutné dovozné štatistiky a hospodárske údaje Komisii a ostatným členským štátom prostredníctvom telexu, faxu alebo inými komunikačnými prostriedkami, ako sú elektronické alebo telematické prostriedky.
Článok 15
Obídenie
1. Ak sa Komisia následne po šetrení vykonanom v súlade s postupmi určenými v prílohe IV domnieva, že informácie, ktoré má k dispozícii, predstavujú dôkaz, že výrobky s pôvodom v dodávateľskej krajine uvedenej v prílohe V podliehajúce množstevným limitom uvedeným v článku 2 alebo zavedeným podľa článku 9 boli preložené, presmerované alebo inak dovezené do spoločenstva prostredníctvom obídenia takýchto množstevných limitov, a že tu jestvuje potreba pre vykonanie nevyhnutných úprav, zažiada o otvorenie konzultácií v súlade s postupom opísaným v článku 16 tak, aby bolo možné dosiahnuť dohodu o ekvivalentnej úprave príslušných množstevných limitov.
2. Do výsledku konzultácií uvedených v odseku 1 môže Komisia požiadať dotknutú dodávateľskú krajinu o prijatie nevyhnutných preventívnych krokov, aby sa zabezpečilo, že úpravy množstevných limitov dohodnutých po takýchto konzultáciách môžu byť realizované za rok, v ktorom bola podaná žiadosť o konzultácie, alebo za nasledujúci rok, ak sú množstevné limity za súčasný rok vyčerpané, ak jestvuje jasný dôkaz o ich obídení.
3. Ak spoločenstvo a dodávateľská krajina nedospejú k uspokojivému riešeniu v lehote stanovenej v článku 16 a ak sa Komisia domnieva, že jestvujú jasné dôkazy o obídení, môže v súlade s postupom stanoveným v článku 17 odpočítať od množstevných limitov ekvivalentný objem výrobkov s pôvodom v dotknutej dodávateľskej krajine.
4. V súlade s ustanoveniami protokolov u niektorých dvojstranných dohôd uzatvorených s tretími krajinami tam, kde postačujúce dôkazy poukazujú na to, že došlo k nepravdivému vyhláseniu súvisiacemu s obsahom vlákna, množstvami, opisom alebo klasifikáciou výrobkov s pôvodom v dotknutých krajinách, môže spoločenstvo odmietnuť dovoz daných výrobkov.
Okrem toho, ak sa ukáže, že územie ktorejkoľvek z týchto krajín je zainteresované do prekládky alebo presmerovania výrobkov s pôvodom mimo tejto krajiny, môže Komisia zaviesť množstevné limity oproti tým istým výrobkom s pôvodom v tej istej krajine, ak už nie sú predmetom množstevných limitov, alebo môže prijať všetky ostatné primerané opatrenia.
Článok 16
Konzultácie
1. Komisia v súlade s postupom stanoveným v článku 17 vedie konzultácie uvedené v tomto nariadení v súlade s nasledovnými pravidlami:
- Komisia oznámi dotknutej dodávateľskej krajine žiadosť o konzultácie,
- po žiadosti o konzultácie nasleduje v primeranej lehote (v žiadnom prípade nie neskôr ako 15 dní po oznámení) vyhlásenie uvádzajúce dôvody a okolnosti, ktoré podľa názoru Komisie odôvodňujú predloženie takejto žiadosti,
- Komisia začne konzultácie najneskôr do jedného mesiaca od oznámenia žiadosti s cieľom dosiahnutia dohody alebo vzájomne uspokojivého záveru v lehote najneskôr do jedného mesiaca.
2. Avšak konzultácie s Hong Kongom sú upravené nasledovnými pravidlami:
- Komisia oznámi Hong Kongu žiadosť o konzultácie spolu s vyhlásením uvádzajúcim dôvody a okolnosti, ktoré podľa názoru Komisie odôvodňujú predloženie takejto žiadosti,
- Komisia začne konzultácie najneskôr do pätnástich dní od oznámenia žiadosti s cieľom dosiahnutia dohody alebo vzájomne uspokojivého záveru v lehote najneskôr do pätnástich dní.
Článok 17
Fungovanie výboru pre textil
1. Týmto sa ustanovuje výbor pre textil, ďalej len "výbor", zložený zo zástupcov členských štátov so zástupcom Komisie vo funkcii predsedu.
2. Výbor vyhotoví svoj rokovací poriadok.
3. Tma, kde je odkaz na postup stanovený v tomto článku, postúpi predseda z vlastnej iniciatívy alebo na návrh členského štátu vec výboru.
4. Predseda predloží návrh opatrenia výboru. Výbor vypracuje stanovisko k návrhu opatrení v lehote, ktorú môže stanoviť predseda v súlade so stupňom naliehavosti veci. Výbor rozhodne väčšinou špecifikovanou v článku 148 ods. 2 Zmluvy o EHS o prijatí aktov Rady na návrh spoločenstva. V prípade hlasovania vo výbore sú hlasy členských štátov vážené v súlade s vyššie uvedeným článkom. Predseda nehlasuje.
Komisia prijme navrhované opatrenia, ak sú v súlade so stanoviskom výboru.
Ak nie sú navrhované opatrenia v súlade so stanoviskom výboru, alebo ak nebolo dodané žiadne stanovisko, Komisia bezodkladne predloží Rade návrh opatrení, ktoré sa majú prijať. Rada rozhoduje kvalifikovanou väčšinou.
Ak by Rada neprijala rozhodnutie do jedného mesiaca od dátumu predloženia návrhu, Komisia prijme navrhované opatrenia.
5. Predseda môže z vlastnej iniciatíva alebo na návrh zástupcov členských štátov konzultovať s výborom o každej veci týkajúcej sa fungovania alebo uplatňovania tohto nariadenia.
Článok 18
Záverečné ustanovenia
Členské štáty bezodkladne informujú Komisiu o všetkých opatreniach prijatých podľa tohto nariadenia a i všetkých zákonoch, iných právnych predpisoch alebo správnych opatreniach týkajúcich sa dojednaní o dovoze výrobkov pokrytých týmto nariadením.
Článok 19
Zmeny a doplnky k prílohám tohto nariadenia, ktoré môžu byť nevyhnutné, aby sa brali do úvahy závery, zmeny/doplnky alebo uplynutie platnosti dohôd, protokolov alebo dojednaní s tretími krajinami, alebo zmeny a doplnky pravidiel spoločenstva o štatistike, colných dojednaniach alebo spoločných pravidlách pre dovozy, sa prijmú v súlade s postupom stanoveným v článku 17.
Článok 20
Toto nariadenie nepredstavuje v žiadnom prípade derogáciu z ustanovení dvojstranných dohôd, protokolov alebo dojednaní o obchode s textilom, ktoré spoločenstvo uzatvorilo s tretími krajinami uvedenými v prílohe II, a ktoré sú vo všetkých prípadoch rozporov rozhodujúce.
Článok 21
Týmto sa ruší nariadenia (EHS) č. 958/93, s výnimkou svojich prechodných ustanovení uplatniteľných do 31. marca 1993.
Článok 22
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Bude sa uplatňovať od 1. januára 1993.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 12. októbra 1993